**Espanjan 10 suosituinta nähtävyyttä**

Espanjan suosituimmat museot ja muut maksulliset nähtävyydet (2017)

1. **Sagrada Familia**, Barcelona – 4,5 miljoonaa kävijää   
Barcelonan ikoninen kirkko on mitä luultavimmin maailman vierailluin rakennustyömaa: viime vuonna siellä kävi keskimäärin yli 12 000 vierailijaa joka päivä. **Gaudí**n suunnittelemaa, useita tyylejä yhdistelevää taiteellista kirkkoa on rakennettu vuodesta 1882. Sen arvioidaan valmistuvan noin kymmenen vuoden päästä.  
  
2. **Museo Reina Sofía**, Madrid – 3,8 miljoonaa kävijää   
Espanjan tärkeimmässä nykytaiteen museossa on teoksia varsinkin tunnetuilta espanjalaisilta nykytaiteilijoilta, kuten Picassolta, Dalílta ja Mirólta. Museon aarre on Picasson kuuluisa **Guernica**-maalaus. Myös vaihtuvat näyttelyt ovat korkeatasoisia.  
  
3. **Park Güell**, Barcelona – 3 miljoonaa kävijää  
Kukkulan rinteessä olevasta viheralueesta piti tulla Gaudín suunnittelema puutarhamainen luksusasuinalue, mutta siitä tulikin Barcelonan persoonallisin ja mielikuvituksellisin puisto. Rakennelmat on koristeltu värikkäin keramiikkapaloin ja puistosta avautuvat hienot kaupunkinäkymät.  
  
4. **Museo del Prado**, Madrid – 2,8 miljoonaa kävijää   
Madridin kuuluisimman museon ydin on kuninkaallinen taidekokoelma, johon kuuluu klassisia espanjalaisia ja muita eurooppalaisia teoksia 1100-luvulta lähtien. Töitä on muun muassa Goyalta, El Grecolta ja Velázquezilta. Museo on mittava, ja tilojen on määrä vielä laajentua ensi vuonna.  
  
5. **Alhambra**, Granada – 2,7 miljoonaa kävijää   
Kukkulalla Granadan vanhankaupungin vierellä oleva linnoitus- ja palatsialue kiehtoo historiallaan, arkkitehtuurillaan ja puutarhoillaan. Laajaa aluetta on rakennettu monessa eri vaiheessa moneen eri tyyliin. Koristeellisin osuus on maurilaiskuninkaiden muinoin asuttama Nasridin palatsi suihkulähdepatioineen.  
  
6. **Ciudad de las Artes y las Ciencias**, Valencia – 2,4 miljoonaa kävijää  
Useasta erillisestä rakennuksesta koostuva Tieteiden ja taiteiden kaupunki on futuristisen arkkitehtuurin taidonnäyte. Veistoksellisen kaunista kokonaisuutta kelpaa ihailla sekä ulkoa että sisältä. Akvaario-merieläinpuiston päärakennus muistuttaa ulkopuolelta suurta lumpeenkukkaa. Tiedemuseo näyttää valaan luurangolta.  
  
7. **Museo FC Barcelona** – 2 miljoonaa kävijää   
Valokuvia ja pelipaitoja, voittopokaaleita ja videolta tykitettävää maalijuhlaa – muun muassa niitä on esillä **Camp Nou**n stadionilla sijaitsevassa FC Barcelonan jalkapallomuseossa. Museolippuun sisältyy myös kierros itse stadionilla, Euroopan suurimmalla, johon mahtuu liki satatuhatta katsojaa.  
  
8. **Catedral de Sevilla** – 1,9 miljoonaa kävijää   
Sevillan katedraali on jylhän komea ja massiivinen – se on maailman suurin goottilaistyylinen katedraali ja kolmanneksi suurin kirkko. Katedraalin kellotornina on alun perin moskeijan minareetiksi tehty, koristeellinen **La Giralda**. Kun kiipeää sen huipulle, saa eteensä huikean kaupunkipanoraaman.  
  
9. **La Mezquita**, Córdoba – 1,8 miljoonaa kävijää  
Monumentaalisessa rakennuksessa säväyttää erikoinen arkkitehtuuri; mystisen komea pyhättö on sekoitus vanhaa islamilaista moskeijaa ja kristittyä katedraalia. Valtava rakennus on sisältä koristeellinen – upein elementti on liki tuhannen pylvään muodostama labyrintti.  
  
10. **Palacio Real**, Madrid – 1,5 miljoonaa kävijää   
Madridin kuninkaallinen palatsi kohoaa puistoaukioiden ja puutarhojen keskellä. Espanjan kuninkaallinen perhe käyttää sitä enää vain tärkeimpien valtiollisten tilaisuuksien aikana. Muulloin osa rakennuksesta on avoinna vierailijoille. Kierroksella näkee taidekokoelmia ja loisteliaita huoneita.